The Zone of Interest

***The Zone of Interest*** er en amerikansk film fra 2023 regissert av Jonathan Glazer. Den omhandler Rudolf Höss' og hans familie som bodde rett utenfor Auschwitz. Höss-familiens luksuriøse villa lå så nære Auschwitz som filmen viser. Den ble tildelt to Oscar-priser, og dessuten Cannes-festivalens Grand Prix.
## Handling
Filmen følger kommandanten i Auschwitz, Rudolf Höss, og hans kone Hedwig. De forsøker å skape et godt liv for familien i et fint hus med hage rett ved siden av konsentrasjonsleiren. Hedwig trives og vil ikke flytte fra det fine stedet, mens Hedwigs mor innser med stort ubehag hva som foregår i leiren og reiser sin vei.

## Produksjon
Filmen er delvis basert på en roman fra 2014 av den britiske forfatteren Martin Amis. Tittelen *Zone of Interest* (tysk: *Interessengebiet)* viser til økonomiske interesser i oppføring av fabrikker basert på tvangsarbeidere i området (sonen) rundt Auschwitz. Amis' bok omfatter en kommentert gjennomgang av dokumentarlitteraturen som romanen bygger på. Glazer har særlig brukt dokumentarlitteraturen som grunnlag for filmen, snarere enn fiksjonsverket. Glazer tilbragte mye tid i Auschwitz-arkivet i forarbeidet til filmen. Glazer har tidligere blant annet laget den svarte komedien *[[Sexy Beast]]* (2000)*.*

Höss-familiens hus er nedslitt og har vært i privat bruk siden andre verdenskrig. Glazer brukte i stedet en forlatt bygning i samme stil og brukte flere måneder på å omgjøre dette til en kopi av den opprinnelige villaen. Hagen ble beplantet i april 2021 for at den skulle være i full blomst da innspillingen begynte. 

## Priser og mottagelse
Den ble satt opp på kino i Norge i 2024. *[[Aftenposten]]* beskriver filmen som nyskapende og en briljant skildring av ondskapens banalitet. *[[The Guardian|The Guardians]]* anmelder Wendy Ide mente at filmen var et brutalt mesterverk og ga den 5 av 5 stjerner. *[[VG|VGs]]* anmelder ga terningkast 5 og mente at filmen skildret ondskapens trivialitet på en original måte. *[[The Spectator|The Spectators]]* anmelder mente at filmen var ekstraordinær, mektig og rystende ved sin beskrivelse av hvor ordinære massemorderne var. *[[Vox (magasin)|Vox]]* kalte filmen årets mest skremmende grøsser, i det den plukker fra hverandre enkle klisjeer om ondskapens banalitet. Richard Brody i *[[The New Yorker]]* mente at filmen var en ekstrem form for *holocaustkitsch* og at Glazer gjorde holocaust om til ekteskapsdrama. *[[The New York Times|New York Times]]* beskrev den som en hul, selvopptatt kunstfilm.

Filmen ble tildelt Grand Prix (andreplass) under Cannes-festivalen i 2023. Den var nominert til fem Oscar inkludert prisen for beste film og ble tildelt to Oscar-priser: beste internasjonale film og beste lydmiks.

I sin takketale under Oscar-utdeling fokuserte Glazer på den pågående krigen på Gazastripen og uttalte at innbyggere i Israel og på Gazastripen er ofre for dehumanisering. Glazer oppfordret til våpenhvile. Glazer har selv jødisk bakgrunn. Han kritiserte bruken av holocaust til å rettferdiggjøre en okkupasjon («the holocaust being hijacked»). Spørsmålet om hvorvidt ett menneskeliv er mer verdt enn et annet, er hele poenget med denne filmen, uttalte han til *[[Dagens Næringsliv]]*. Glazer fortalte at han i filmen la vekt på å vise Höss-familien som mennesker, ikke nødvendigvis som onde vesener.

## Skuespillere

* Sandra Hüller som Hedwig Höss
* Christian Friedel som Rudolf Höss
* Medusa Knopf som Elfriede
* Daniel Holzberg som Gerhard Maurer
* Sascha Maaz som Arthur Liebehenschel
* Max Beck som Schwarzer
* Wolfgang Lampl som Hans Burger

## Referanser


## Eksterne lenker
*